ລາວ ແລະ ບໍລິສັດ ເອກະຊົນ ຈີນ ເຊັນ MOU ພັດທະນາ ຕາດກວາງຊີ
ແຂວງ​ຫຼວງ​ພະ​ບາງ ​ແລະ ກຸ່ມບໍລິສັດ​ເອກະ​ຊົນ​ຈາກ​ ຈີນ​ ເຊັນສັນຍາ MOU ວ່າ​ດ້ວຍ​ ການ​ພັດທະນາ​ ຕາດ​ກວາ​ງຊີ ​ໃຫ້​ເປັນ​ແຫຼ່ງທ່ອງ​ທ່ຽວ ທີ່​ໄດ້​ມາດຕະຖານ​ສາກົນ.
ອຳນາດການປົກຄອງແຂວງຫຼວງພະບາງ ແລະ ກຸ່ມບໍລິສັດເອກະ ຊົນຈາກຈີນລົງນາມໃນບົດບັນທຶກຄວາມເຂົ້າໃຈ (MOU) ວ່າດ້ວຍ ການພັດທະນາຕາດກວາງຊີ ໃຫ້ເປັນແຫຼ່ງທ່ອງທ່ຽວທີ່ໄດ້ມາດຕະ ຖານສາກົນ ທ່ານ ຄຳແພງ ໄຊສົມແພງ ເຈົ້າແຂວງ ແລະ ເລຂາພັກແຂວງຫຼວງພະບາງ ແລະ ກຸ່ມບໍລິສັດອາໂຈວ ຈາກປະເທດ ຈີນ ໄດ້ລົງນາມຮ່ວມກັນໃນບັນທຶກຄວາມເຂົ້າໃຈ (MOU) ວ່າດ້ວຍການພັດທະນາຕາດກວາງຊີ ໃຫ້ເປັນແຫຼ່ງທ່ອງທ່ຽວທຳມະຊາດ ທີ່ໄດ້ມາດຕະຖານສາກົນ ເມື່ອບໍ່ດົນມານີ້ ອັນເປັນຜົນເຮັດໃຫ້ບໍລິສັດເອກະຊົນຈາກ ຈີນ ໄດ້ຮັບສິດທິໃນການສຳຫຼວດ ອອກແບບ ແລະ ຂຽນບົດວິພາກເສດຖະກິດ ເພື່ອສະເໜີໃຫ້ອຳນາດການປົກຄອງແຂວງຫຼວງພະບາງ ອະນຸມັດໃຫ້ສິດທິສຳປະທານຢ່າງເປັນທາງການຕໍ່ໄປ ນ້ຳຕົກຕາດກວາງຊີ ເປັນແຫຼ່ງທ່ອງທ່ຽວທຳມະຊາດທີ່ມີຄວາມສວາຍງານ ແລະ ຍັງຄົງຮັກສາສະພາຍແວດລ້ອມທຳມະຊາດໄດ້ດີພໍສົມຄວນ ແຕ່ເນື່ອງຈາກວ່າມີນັກທ່ອງທ່ຽວທັງຄົນ ລາວ ແລະ ຊາວຕ່າງຊາດໄດ້ພາກັນເດີນທາງ ໄປທ່ອງທ່ຽວທີ່ນ້ຳຕົກຕາດກວາງຊີ ຫຼາຍຂຶ້ນນັບມື້ ຈິ່ງເຮັດໃຫ້ມີຄວາມຈຳເປັນທີ່ຈະຕ້ອງມີການບໍລິຫານ ແລະ ຈັດການທີ່ໄດ້ມາດຕະຖານສາກົນ ໂດຍຄຳນຶງເຖິງການຮັກສາສະພາບແວດລ້ອມ ທຳມະຊາດທີ່ສົມບູນ ການຮັກສາວັດທະນະທຳ ແລະ ຮີດຄອງປະເພນີທີ່ດີງາມຂອງ ຫຼວງພະບາງ ກໍຄືຂອງລາວນັ້ນຈິ່ງເຮັດໃຫ້ມີການລົງນາມໃນ MOU ໃນຄັ້ງນີ້ ຊຶ່ງອຳນາດການປົກຄອງແຂວງຫຼວງພະບາງ ຢືນຢັນວ່າຍັງບໍ່ແມ່ນການອະນຸມັດສຳປະທານ ໃຫ້ແກ່ບໍລິສັດເອກະຊົນຈາກແຕ່ຢ່າງໃດ ກ່ອນໜ້ານີ້ Wanderlust Magazine ຊຶ່ງເປັນວາລະສານດ້ານການທ່ອງທ່ຽວຊັ້ນນຳຂອງໂລກໃນປະເທດອັງກິດ ໄດ້ສະເໜີລາຍງານວ່າບັນດາສະມາຊິກຂອງວາລະສານ ໄດ້ຈັດໃຫ້ເມືອງມໍລິດົກໂລກ ຫຼວງພະບາງເປັນເມືອງທີ່ເປັນຕາທ່ອງທ່ຽວທີ່ສຸດເປັນອັນດັບ 1 ຂອງໂລກໃນປີ 2015 ນີ້ດ້ວຍຄະແນນທີ່ຄິດເປັນອັດຕາສະເລ່ຍເຖິງ 97 14 ເປີເຊັນຂອງຈຳນວນສະມາຊິກທັງໝົດທີ່ປະກອບຄວາມຄິດຄວາມເຫັນ ໃນການສຳຫຼວດທີ່ດຳເນີນການສຳຫຼວດໂດຍວາລະສານ ເມື່ອທ້າຍປີ 2014 ທີ່ຜ່ານມາ ສ່ວນອັນດັບທີ 2 ແລະ ອັນດັບທີ 3 ນັ້ນກໍຄືເມືອງ ພຸກາມໃນ ສະຫະພາບ ມຽນມາ ແລະ Stockholm ຂອງປະເທດ ສວີເດັນ ຊຶ່ງໄດ້ຮັບຄະແນນຄິດເປັນອັດຕາສະເລ່ຍ 95 ເປີເຊັນ ແລະ 94 74 ເປີເຊັນ ຕາມລຳດັບ ໂດຍການຈັດອັນດັບດັ່ງກ່າວນີ້ ນັບເປັນອີກຄັ້ງໜຶ່ງທີ່ເມືອງມໍລິດົກໂລກ ຫຼວງພະບາງ ໄດ້ຮັບການຈັດອັນດັບໃຫ້ເປັນເມືອງທີ່ເປັນຕາທ່ອງທ່ຽວທີ່ສຸດໃນໂລກ ຫຼັງຈາກໄດ້ເສຍແຊັມປ໌ໄປໃຫ້ເມືອງ ພຸກາມ ເມື່ອປີ 2014 ຫາກແຕ່ກໍຖືເປັນສະພາບການປົກກະຕິໄປແລ້ວ ເພາະວ່າເມືອງ ຫຼວງພະບາງ ເຄີຍຄອງແຊັມປ໌ມາແລ້ວ ໃນຊ່ວງປີ 2006-2008 ກ່ອນຈະເສຍແຊັມປ໌ແຕ່ກໍຍັງຄົງຢູ່ໃນ 10 ເມືອງທີ່ເປັນຕາທ່ອງທ່ຽວທີ່ສຸດໃນໂລກໃນປີ 2009 ແລ້ວກັບຄືນມາຄອງແຊັມປ໌ໃນຊ່ວງປີ 2010-2012 ແລະ ມີພຽງໃນປີ 2013 ເທົ່ານັ້ນທີ່ເມືອງ ຫຼວງພະບາງໄດ້ຫຼຸດຈາກ 10 ອັນດັບຂອງເມືອງທີ່ເປັນຕາທ່ອງທ່ຽວທີ່ສຸດໃນໂລກ ໂດຍການທີ່ເມືອງ ຫຼວງພະບາງ ໄດ້ເປັນຈຸດໝາຍປາຍທາງທີ່ເປັນຕາທ່ອງທ່ຽວທີ່ສຸດໃນໂລກດັ່ງກ່າວນີ້ໄດ້ເປັນຜົນເຮັດໃຫ້ມີຊາວຕ່າງຊາດ ເດີນທາງເຂົ້າມາທ່ອງທ່ຽວໃນເມືອງມໍລະດົກໂລກແຫ່ງນີ້ເພີ່ມຂຶ້ນທຸກປີເຊັ່ນດຽວກັນ ໂດຍມີຊາວຕ່າງຊາດຫຼາຍກວ່າ 343,000 ຄົນທີ່ເດີນທາງມາທ່ອງທ່ຽວເມືອງຫຼວງພະບາງໃນປີ 2013 ແລະ ເພີ່ມຂຶ້ນເປັນຫຼາຍກວ່າ 350,000 ຄົນໃນປີ 2014 ຫາກແຕ່ວ່າການທີ່ມີນັກທ່ອງທ່ຽວເພີ່ມຂຶ້ນຢ່າງຕໍ່ເນື່ອງດັ່ງກ່າວ ກໍເຮັດໃຫ້ທາງການລາວ ຢ້ານວ່າຈະສົ່ງຜົນກະທົບຕໍ່ຮີດຄອງ ປະເພນີອັນດີງາມຂອງແຂວງຢ່າງຫຼີກລ່ຽງບໍ່ໄດ້ ຈຶ່ງໄດ້ໂຄສະນາ ເພື່ອໃຫ້ປະຊາຊົນປະກອບສ່ວນ ເຂົ້າໃນການຮັກສາຮີດຄອງ ປະເພນີອັນດີງາມ ຢ່າງກວ້າງຂວາງໃນຕະຫຼອດໄລຍະທີ່ຜ່ານມາ ດັ່ງທີ່ທ່ານຄຳແພງ ໄຊສົມແພງ ເຈົ້າແຂວງ ແລະ ເລຂາທິການພັກ ແຂວງ ຫຼວງພະບາງ ໄດ້ໃຫ້ ການຊີ້ແຈງວ່າ ທາງດ້ານກະຊວງຖະແຫຼງຂ່າວ ວັດທະນະທຳ ແລະ ທ່ອງທ່ຽວ ລາຍງານວ່າໃນປີ 2014 ມີນັກ ທ່ອງທ່ຽວຊາວຕ່າງຊາດ ເດີນທາງເຂົ້າມາໃນລາວຫຼາຍກວ່າ 3 8 ລ້ານຄົນ ແລະ ໃນປີ 2015 ນີ້ກໍຄາດວ່າຈະມີນັກທ່ອງທ່ຽວຊາວຕ່າງຊາດ ຫຼາຍກວ່າ 4 ລ້ານຄົນ ທີ່ຈະເດີນທາງເຂົ້າມາໃນ ລາວ